Hof beslis peuter se lewe moet beëindig wordAlfie Evans (Foto: Facebook) Die 23 maande oue Alfie Evans van Liverpool in Engeland ly al van ŉ baie jong ouderdom aan ŉ onverklaarbare siekte wat hom in half-vegetatiewe toestand laat. Sy ouers, Tom Evans (21) en Kate James (20), veg sedertdien onverpoos teen dié land se regstelsel om hul seun aan die lewe te hou. Dít nadat die Britse appèlhof onlangs beslis het dat die masjiene wat Alfie aan die lewe hou, afgeskakel moet word. Volgens The Sun Online is Alfie normaal en gesond gebore, maar het op die ouderdom van sewe maande stuiptrekkings soortgelyk aan ŉ epileptiese aanval begin kry. Sy ouers het hom dokter toe geneem, en die dokter het vir hulle gesê Alfie is “lui en ontwikkel stadig”. Alfie het later ŉ borsinfeksie opgedoen wat epilepsie veroorsaak het. Sy toestand het so verswak dat hy in Desember 2016 aan masjiene gekoppel is wat hom aan die lewe hou in die Alder Hey-kinderhospitaal in Liverpool. Hy is sedertdien in ŉ half-vegetatiewe toestand in dié hospitaal en die dokters het sy ouers aangeraai om die masjiene te laat afskakel. Vroeër vanjaar het ŉ hooggeregshof beslis dat dokters by die Alder Hey-kinderhospitaal Alfie se behandeling kan staak al is dit teen sy ouers se wense, nadat die hof bevind het mediese bewyse toon dat verdere behandeling vergeefs sal wees. Alfie en sy ma, Kate James (Foto: Instagram) Alfie se ouers het hulle tot die Europese menseregtehof gewend om teen dié beslissing te appelleer. Die hof het egter ook teen hul versoek beslis. Nadat die aansoek van die hand gewys is, het Evans gesê hy en James is “gebroke, ontsteld en in pyn”, omdat dié besluit beteken hul seun gaan “binnekort vermoor word”. “Die stelsel het ons skandelik in die steek gelaat. Lyk ons seun in enige van dié foto’s of hy doodgaan?” het Evans op sosiale media laat hoor. “Ons as ouers sal nie moed opgee nie. Ons seun gaan binnekort vermoor en van ons af weggeneem word; sy onskuldige lewe gaan geneem word!” Op 13 April vanjaar het Evans en Thomas aangekondig dat hulle die Britse appèlhof gevra het om Alfie na ŉ hospitaal in Italië oor te plaas, sodat hy sy behandeling dáár kan voltooi. Dít ten spyte daarvan dat daar reeds ŉ datum vasgestel is om Alfie se masjiene af te skakel. Alfie Evans (Foto: Facebook) In dié appèl het regters Davis, King én Moylan beslis dat Alfie se masjiene wel afgeskakel moet word, en die hof het met die dokters saamgestem dat daar “geen hoop” vir Alfie is nie. Hulle het ook die versoek van Alfie se ouers om die saak weer by die hooggeregshof in te dien, afgekeur. “Die verskriklike werklikheid is dat feitlik sy hele brein reeds geërodeer het, en daar nou net water en serebrale spinale vloeistowwe oorbly,” het die hof gesê. Ondersteuners van Evans en James, wat hulself Alfie’s Army noem, het buite die hof bymekaargekom, waar Evans hulle bedank het vir hul ondersteuning. “Ons sal nooit terugstaan nie. Ons sal aanhou veg. Ons sal nooit opgee wat jou betref nie, Alfie,” het Evans gesê. Daar is sedertdien ’n petisie genaamd Save Alfie Evans! opgestel om Alfie te help. Dié petisie het reeds binne vier dae 21 187 handtekeninge gekry.